b'\n_START_ARTICLE_\nKent\n_START_PARAGRAPH_\nKent je grofija v jugovzhodni Angliji in ena od grofij, ki obkro\xc5\xbeajo London. Na severozahodu meji na London, na zahodu na Surrey in na jugozahodu na Vzhodni Sussex. Mejo deli tudi z Essexom prek Dartford Crossinga in s francoskim departmajem Pas-de-Calais skozi predor pod Rokavskim prelivom. Glavno mesto je Maidstone._NEWLINE_Canterburyjska stolnica v Kentu je bila sede\xc5\xbe canterburyjskega nad\xc5\xa1kofa, vodje anglikanske cerkve, od spreobrnitve Anglije v kr\xc5\xa1\xc4\x8danstvo s svetim Avgu\xc5\xa1tinom v 6. stoletju. Med Londonom in Dovrsko o\xc5\xbeino, ki ga lo\xc4\x8duje od celinske Evrope, je Kent do\xc5\xbeivel diplomacijo in spore, od mirovnih pogovorov v gradu Leeds leta 1978 in 2004 do bitke za Britanijo v drugi svetovni vojni._NEWLINE_Anglija je uporabljala grofijska pristani\xc5\xa1\xc4\x8da za voja\xc5\xa1ke ladje v ve\xc4\x8djem delu svoje zgodovine; pet pristani\xc5\xa1\xc4\x8d v 12.\xe2\x80\x9314. stoletju, ladjedelnica Chatham v 16.\xe2\x80\x9320. stoletju so bili \xc5\xa1e posebej pomembni. Francijo je mogo\xc4\x8de jasno videti v lepem vremenu iz  Folkestona in Belih klifov v Dovru. Vzdol\xc5\xbe grofije se raztezata gri\xc4\x8devji North Downs in Greensand Ridge z vrsto dolin. Na jugu je 26 imenitnih gradov grofije._NEWLINE_Zaradi svojih \xc5\xa1tevilnih rastlinjakov, sadovnjakov in nasadov hmelja je Kent znan kot vrt Anglije ("The Garden of England").  Na tekmovanju o urejenosti vrtov leta 2006, ki ga je organiziral televizijski kanal Zdru\xc5\xbeenega kraljestva, je Kent pristal na petem mestu za Severnim Yorkshirom, Devonom, Derbyshirom in Gloucestershirom. _NEWLINE_Kentsko gospodarstvo je zelo raznovrstno. Prevozni\xc5\xa1tvo, logistika in turizem so zelo razviti; na severozahodnem delu Kenta imajo industrijo gradbenega materiala, tisk in znanstvene raziskave. Premogovni\xc5\xa1tvo je imelo zelo pomembno. Iz velikega dela Kenta se ljudje dnevno vozijo v London, zato mo\xc4\x8dne prometne povezave do glavnega mesta in bli\xc5\xbenje celine Kentu prina\xc5\xa1ajo velik prihodek. 28 odstotkov grofije je del dveh obmo\xc4\x8dij izjemne naravne lepote (Area of Outstanding Natural Beauty, AONB): North Downs in  High Weald.\n_START_SECTION_\nPodnebje\n_START_PARAGRAPH_\nKent je med najtoplej\xc5\xa1imi deli Britanije. 10. avgusta 2003 so v zaselku Brogdale v bli\xc5\xbeini Favershama izmerili temperaturo 38,5 \xc2\xb0C, najvi\xc5\xa1jo v zgodovini meritev, ki je bila uradno zaznana v Zdru\xc5\xbeenem kraljestvu.\n_START_SECTION_\nGeografija\n_START_PARAGRAPH_\nKent le\xc5\xbei na jugovzhodnem vogalu Anglije. Meji na reko Temzo in Severno morje na severu in Dovrsko o\xc5\xbeino ter Rokavski preliv na jugu. Francija je oddaljena 34 km. _NEWLINE_Glavne geografske zna\xc4\x8dilnosti grofije dolo\xc4\x8da vrsta grebenov in dolin v smeri vzhod\xe2\x80\x93zahod. So posledica erozije wealdskega pokrova, ki sega \xc4\x8dez Kent in Sussex in ga je ustvarila alpidska orogeneza pred 10 do 20 milijoni let. Ta pokrov sestoji iz zgornje plasti krede nad zaporednimi sloji razli\xc4\x8dnih pe\xc5\xa1\xc4\x8denjakov in gline. Grebeni in doline so nastali, ko je izpostavljena glina erodirala hitreje kot kreda ali pe\xc5\xa1\xc4\x8denjak._NEWLINE_Sevenoaks, Maidstone, Ashford in Folkestone so zgrajeni na zelenem pe\xc5\xa1\xc4\x8denjaku, Tonbridge in Tunbridge Wells pa na  pe\xc5\xa1\xc4\x8denjaku. Dartford, Gravesend, medwayska mesta, Sittingbourne, Faversham, Canterbury, Deal in Dover so zgrajeni na kredi.  Vzhodni del wealdskega pokrova je zni\xc5\xbean proti morju in pe\xc4\x8dine, kot so Beli klifi pri Dovru, so nastale, ko se je greben krede, znan kot North Downs, sre\xc4\x8dal z obalo. Klifi od Dovra in Westerhama so za\xc5\xa1\xc4\x8diteni kot Kent Downs Area of Outstanding Natural Beauty. _NEWLINE_Wealdski pokrov je mezozoiska struktura, ki le\xc5\xbei na paleozojski podlagi, kar pogosto ustvari prave mo\xc5\xbenosti za nastanek premoga. Ta je v Vzhodnem Kentu pribli\xc5\xbeno med Dealom, Canterburyjem in Dovrom. Nahajali\xc5\xa1\xc4\x8da premoga v westfalskih pe\xc5\xa1\xc4\x8denjakih so globoka pribli\xc5\xbeno 250 do 400 m in jih ve\xc4\x8dkrat poplavi. Pojavljajo se v dveh glavnih koritih, ki se raztezata pod Rokavskim prelivom, kjer so podobna nahajali\xc5\xa1\xc4\x8da premoga. _NEWLINE_V Kentu so ob\xc4\x8dasno zaznali potresno aktivnost, \xc4\x8deprav so bili epicentri v morju. Leta 1382 in 1580 sta bila dva potresa, ki sta presegala 6. stopnjo po Richterjevi lestvici. Leta 1776, 1950 in 28. aprila 2007 so bili potresi okoli stopnje 4,3. Leta 2007 je potres povzro\xc4\x8dil materialno \xc5\xa1kodo v Folkestonu. 22. maja 2015 je bil potres stopnje 4,2 po Richterjevi lestvici. [28] Epicenter je bil na obmo\xc4\x8dju Sandwicha v vzhodnem Kentu na globini pribli\xc5\xbeno deset kilometrov._NEWLINE_Obala Kenta se nenehno spreminja zaradi tektonskega dviganja in obalne erozije. Do okoli leta 960 je bil otok Thanet otok, lo\xc4\x8den s kanalom Wantsum, ki je nastal okoli nanosa krede; v dalj\xc5\xa1em \xc4\x8dasovnem obdobju se je kanal zamuljil z naplavinami. Z akumulacijo naplavin sta bila oblikovana tudi Romney Marsh in Dungeness._NEWLINE_Kentska glavna reka je Medway, ki izvira v bli\xc5\xbeini East Grinsteada v Sussexu in te\xc4\x8de proti vzhodu do Maidstona. Tu se obrne proti severu in te\xc4\x8de skozi North Downs v Rochester, nato se pri Sheernessu pridru\xc5\xbei ustju reke Temze kot zadnji pritok. Medway je pribli\xc5\xbeno 112 km dolga reka. Reka je plimska do zapornic v Allingtonu. [29] V Medway se stekajo vode drugih rek, kot so reke Darent, Kent in Stour.\n_START_SECTION_\nDemografija\n_START_PARAGRAPH_\nOb popisu 2011 je imel Kent skupaj z Medwayem 1.727.665 prebivalcev (18,0\xc2\xa0% od tega Medway) in 711.847 gospodinjstev, 743.436 stanovanj. 51,1\xc2\xa0% prebivalstva Kenta brez Medwaya so bili mo\xc5\xa1ki.\n_START_SECTION_\nGospodarstvo\n_START_PARAGRAPH_\nIndustrija je po podatkih popisa leta 2001  zaposlovala 17,3\xc2\xa0% delovno aktivnih prebivalcev na drobno, 12,4\xc2\xa0% v predelovalni dejavnosti, 11,8\xc2\xa0% pri nepremi\xc4\x8dninah, 10,3\xc2\xa0% v zdravstvu in socialnem varstvu, 8,9\xc2\xa0% v gradbeni\xc5\xa1tvu, 8,2\xc2\xa0%  prometu in komunikacijah, 7,9\xc2\xa0%  izobra\xc5\xbeevanju, 6,0\xc2\xa0%  javni upravi in obrambi, 5,6\xc2\xa0%  financah, 4,8\xc2\xa0% drugih storitvenih dejavnostih, 4,1\xc2\xa0% gostinstvu, 1,6\xc2\xa0% kmetijstvu, 0,8\xc2\xa0% energiji in oskrbi z vodo, 0,2\xc2\xa0% rudarstvu in 0,1\xc2\xa0%  zasebnem gospodinjstvu. To je ve\xc4\x8d kot povpre\xc4\x8dje Anglije._NEWLINE_Kent je znan po svojih \xc5\xa1tevilnih sadovnjakih in hmelji\xc5\xa1\xc4\x8dih. Su\xc5\xa1ilnice hmelja so prepoznavne zgradbe na pode\xc5\xbeelju, \xc4\x8deprav so bile mnoge spremenjene v stanovanja. Bli\xc5\xbeje Londonu uspeva vrtnarstvo._NEWLINE_Kent je glavno obmo\xc4\x8dje za gojenje le\xc5\xa1nikov v Veliki Britaniji.  V zadnjih letih je zaznan ob\xc4\x8duten padec v kmetijstvu na ra\xc4\x8dun industrije in storitev._NEWLINE_Severni Kent je mo\xc4\x8dno industrializiran s proizvodnjo cementa (Northfleet in Cuxton), opeke  (Sittingbourne), ladjedelni\xc5\xa1tvom na reki Medway in Swale, in\xc5\xbeenirstvom in projektiranjem letal in gradnjo v Rochestru, kemi\xc4\x8dno industrija v Dartfordu in izdelavo papirja v Swanleyju, rafinerijo nafte v Grainu. Jeklarna je v Sheernessu in valjarna v Queenborough. Imajo dve jedrski elektrarni pri Dungenessu, a je bila starej\xc5\xa1a, zgrajena leta 1965, konec leta 2006 ustavljena. _NEWLINE_Cementarna, papirnica in premogovni\xc5\xa1tvo so bile pomembne industrije v Kentu \xc5\xbee v 19. in 20. stoletju. Cement je bil v ospredju v 19. stoletju, ko so se izvajala velika gradbena dela. Priprava krede in velike jame med krajema Stone in Gravesend so dokaz za to industrijo._NEWLINE_Papirnice so stale na vodotokih, kot so reka Darent, pritok reke Medway, in na reki Stour. V 18. stoletju sta bili dve na reki Len in pri Tovilu na reki Loose. V poznem 19. stoletju so bile zgrajene velike sodobne papirnice v Dartfordu in Northfleetu na reki Temzi in v Kemsleyju na reki Swale. V predindustrijskem obdobju je imela skoraj vsaka vas ali mesto svoj mlin, bilo je ve\xc4\x8d kot 400 mlinov na veter. 28 je v grofiji ohranjenih do danes, imajo \xc5\xa1e dve repliki in \xc5\xa1e dva, ki sta zdaj v Londonu. Vse ve\xc4\x8dje reke v okro\xc5\xbeju so uporabljali za pogon mlinov._NEWLINE_Od okoli leta 1900 je delovalo ve\xc4\x8d premogovnikov.  Premog so v 20. stoletju izkopavali v ve\xc4\x8d premogovnikih, tudi v Chisletu, Tilmanstonu, Betteshangru ter Snowdown Collieryju od 1908 do 1986._NEWLINE_Iz zahodnega in srednjega Kenta se veliko ljudi vsak dan vozi London, kar omogo\xc4\x8dajo nove povezave s hitrimi vlaki.\n_START_SECTION_\nArhitektura\n_START_PARAGRAPH_\nLega Kenta med Dovrskimi vrati in Londonom ter kredna geologija sta vplivali na njegovo arhitekturo, prav tako pa dobra kmetijska zemlji\xc5\xa1\xc4\x8da in dobra gradbena glina. Kentska pode\xc5\xbeelska arhitektura je bila dolo\xc4\x8dena s sistemom gavelkind (sistem zemlji\xc5\xa1ke posesti \xe2\x80\x93 dedi\xc5\xa1\xc4\x8dine, s katerim je bila zemlja enakomerno porazdeljena med sinove ali druge dedi\xc4\x8de), kar je ustvarilo \xc5\xa1irjenje manj\xc5\xa1ih naselij. Velike povr\xc5\xa1ine so bile v lasti dveh velikih opatij, Kristusove cerkve in svetega Avgu\xc5\xa1tina, obe iz Canterburyja, ki niso pripadle kralju v obdobju reformacije. Canterburyjska stolnica je metropolitanska stolnica Zdru\xc5\xbeenega kraljestva; ustanovljena je bila leta 598 in sloni na arhitekturi razli\xc4\x8dnih obdobij. V Kentu je devet anglosa\xc5\xa1kih cerkva. Rochestrska stolnica je druga najstarej\xc5\xa1a stolnica v Angliji, sedanja stavba je bila zgrajena v zgodnjem angle\xc5\xa1kem slogu.  Ti dve \xc5\xa1kofiji zagotavljata, da ima vsaka vas \xc5\xbeupnijsko cerkev._NEWLINE_Grad Richborough in Dovrski grad skupaj z dvema strate\xc5\xa1kima lokacijama vzdol\xc5\xbe Watling Streeta so utrdili Rimljani in Normani. Druge pomembne arhitekture so canterburyjsko mestno obzidje in grad v Rochestru.  Gradovi Deal, Walmer, Sandown (katerega ostanke je spodkopalo morje leta 1990) so bili zgrajeni v poznih srednjeve\xc5\xa1kih \xc4\x8dasih; zgodovinske ladjedelnice v Chathamu, okoli\xc5\xa1ki gradovi in utrdbe \xe2\x80\x93 grad Upnor, Great Lines in Fort Amherst \xe2\x80\x93 v zadnjem \xc4\x8dasu._NEWLINE_Kent ima tri edinstvene oblike arhitekturne stavbe: su\xc5\xa1ilnice hmelja, wealdenske lesene hi\xc5\xa1e in kentske hi\xc5\xa1e s posebnimi ope\xc4\x8dnimi stre\xc5\xa1niki z zati\xc4\x8di._NEWLINE_Kent ima mnogo mostov. Most v Rochestru (1387) je bil nadome\xc5\xa1\xc4\x8den, srednjeve\xc5\xa1ki mostovi so v Aylesfordu, Yaldingu in Testonu.  V poznem 20. stoletju so z avtocesto nastali most, ki pre\xc4\x8dka Medway, dartfordski predor in dartfordski most \xc4\x8dez Temzo._NEWLINE_Nakupovalno sredi\xc5\xa1\xc4\x8de Bluewater je najve\xc4\x8dje nakupovalno sredi\xc5\xa1\xc4\x8de v Zdru\xc5\xbeenem kraljestvu.'